section_heading: Oprema i sustavi
paragraph_text: Osim spomenutih dizalica u teretnoj kabini, najzanimljiviji je ipak ovjes namijenjen za prijenos podvjesnog tereta. Sajla je nosivosti 20 tona, a zbog minimalnog utjecaja na centar težišta helikoptera, otvor na podu kroz koji prolazi sajla nalazi se u osi vratila nosećeg rotora, dok je cjelokupni sustav pričvršćen na okov na kojem se nalazi i prednji dio reduktora.<br> Kada je Mi-26 u ulozi letećeg krana, tj. kada je opremljen podvjesnim teretom, moguća je vrlo jednostavna ugradnja podtrupne gondole unutar koje se smješta član posade zadužen za teret kako bi lakše navodio pilote za prihvat ili pak odbacivanje tereta. Ovakva gondola pokazala se vrlo korisna prilikom gašenja požara jer se na taj način znatno olakšava navođenje na mjesto gašenja pružajući znatno veću preglednost no što je slučaj pri navođenju iz pilotske kabine ili kroz otvor na podu teretne kabine. Iako je Mi-26 divovski helikopter velike težine, zaštita posade i putnika u slučaju nesreća pokazao se da je na vrlo visokoj razini. U slučaju udara helikoptera u zemlju velikom brzinom na stajni trap, oni zahvaljujući amortizerima velikog kapaciteta, apsorbiraju veliku udarnu energiju, a višak prenose na strukturu helikoptera koja tada ublažava energiju udara svojim savijanjem ili lomom. Udvostručenjem, ali često i utrostručenjem vitalnih sustava, pasivnom i aktivnom zaštitom ali i poviješću s relativno malo kritičnih kvarova, svjetski stručnjaci priznali su ga kao jedan od najsigurnijih helikoptera na svijetu.